俞好客又號菊莊爲賦數語
作者：牟巘
朝代：宋

paragraphs: 人生自作計，北屋連南莊。
其間復何有，積粟埋屋梁。
敢村有退士，用意獨異常。
種菊一萬株，規作歲晚糧。
老農與老圃，工勤略相當。
春雨茁陳根，柔荑綠於秧。
剪翳披厥穎，葉盛在本昌。
啜之付茗椀，聊誑藜莧腸。
秋高飽風露，粲粲枝間黄。
使天而雨金，不可以爲糧。
此賜何敢慢，再拜然後嘗。
挼挲不勞咀，迸入牙頰香。
三嚥下丹田，字之曰黄粱。
其情性具烈，毋以他饋傷。
爲爾制頹齡，使爾壽而康。
彭澤有公田，秫種半頃强。
正使及秋成，所得亦已凉。
奈何不少忍，决去驚鴻翔。
百匝繞東籬，采采不盈筐。
高吟發清餓，持此送一觴。
珠玉實其腹，千載有耿光。
子亦慕陶者，閉戶歌慨慷。
但得三徑存，何慮一莊荒。
老我饑不死，誰與辟穀方。
作詩聊以贈，一笑爲發棠。